กรมควบคุมโรค แนะวิธีเลือกซื้อสัตว์ปีกให้ปลอดภัยในช่วงเทศกาลตรุษจีน
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า เทศกาลตรุษจีนปีนี้ ตรงกับวันที่ 12 กุมภาพันธ์ 2564 ซึ่งชาวไทยเชื้อสายจีนจะนำเป็ด ไก่ มาเป็นส่วนประกอบในพิธีไหว้บรรพบุรุษ หรือไหว้เจ้า ซึ่งหากสัตว์ปีกมีเชื้อไข้หวัดนก ประชาชนอาจเสี่ยงติดเชื้อจากการบริโภคสัตว์ปีก หรือสัมผัสสัตว์ปีกที่ป่วยเป็นโรคไข้หวัดนกได้ แม้ว่าจะไม่มีรายงานผู้ป่วยยืนยันติดเชื้อโรคไข้หวัดนกในคน ตั้งแต่ปี 2549 จนถึงปัจจุบันก็ตาม แต่หน่วยงานที่เกี่ยวข้องและประชาชนยังคงต้องดำเนินการตามมาตรการเฝ้าระวัง ป้องกัน ควบคุมโรคไข้หวัดนกอย่างเข้มข้นและต่อเนื่องต่อไป สำหรับวิธีการเลือกบริโภคสัตว์ปีก ขอให้ประชาชนยึดหลัก “เลือก หลีก ล้าง” 5 ประการ คือ เลือกบริโภคเนื้อไก่หรือเป็ดและไข่ที่ปรุงสุก สะอาด  หลีกเลี่ยงนำสัตว์ปีกที่ป่วย หลีกเลี่ยงการสัมผัสกับสัตว์ปีกที่มีอาการป่วยหรือตาย หากไปตลาดค้าสัตว์ปีก ผู้บริโภคควรเลือกซื้อสัตว์ปีกจากร้านที่สะอาด ปลอดภัย และล้างมือบ่อยๆ ด้วยน้ำและสบู่ สำหรับประชาชนที่เดินทางไปจับจ่ายซื้อของเครื่องเซ่นไหว้บรรพบุรุษ ขอให้ปฏิบัติตามมาตรการป้องกันโรคโควิด -19 อย่างเคร่งคัด เว้นระยะห่างระหว่างกัน สวมหน้ากากผ้า หรือหน้ากากอนามัยตลอดเวลา